Халдэйская Каталіцкая Царква паўстала ў выніку аднаўленьня еднасьці з Рымам у 1552 годзе часткі ўсходняй нестарыянскай Царквы, якая называлася Царква Ўсходу. Літургічнай мовай у Царкве зьяўляецца арамейская, абрад належыць да ўсходнесірыйскага тыпу. Халдэйскія католікі (паводле дадзеных Annuario Pontificio іх 536 тыс.) — этнічныя асірыйцы, якія ў старажытнасьці размаўлялі на арамейскай мове, а сёньня ў большасьці карыстаюцца арабскай мовай, жывуць ў Іраку, Іране, Сірыі, Ліване, Турцыі, Ягіпце, Ізраілі, ЗША, Канадзе, Аўстраліі, Францыі і інш. краінах сьвету. Рэзідэнцыя іх патрыярха Луіса Рафаэля I Сака знаходзіцца ў Багдадзе.